
PASIŪLYMAI
Žuvininkystės komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
1.	atkreipia dėmesį į Audito Rūmų ataskaitą dėl Europos žuvininkystės kontrolės agentūros (toliau – Agentūra) 2022 finansinių metų metinių finansinių ataskaitų, Agentūros metinę 2022 m. veiklos ataskaitą ir Agentūros administracinės valdybos atliktą tos ataskaitos analizę bei vertinimą;
2.	reiškia pasitenkinimą dėl Audito Rūmų pareiškimo, kad 2021 m. gruodžio 31 d. pasibaigusių finansinių metų Agentūros finansinės ataskaitos atitinka Sąjungos finansinį reglamentą ir Komisijos apskaitos pareigūno priimtas apskaitos taisykles; atkreipia dėmesį į Audito Rūmų pastabas dėl viešųjų pirkimų, valdymo ir kontrolės sistemų bei perkėlimų naudojimo;
3.	pažymi, kad būdingas 2022 finansinių metų akcentas – atsigavimas po COVID-19 pandemijos poveikio, patirto per ankstesnius dvejus finansinius metus, ir kad EŽKA biudžetas ir ištekliai toliau didėjo papildomoms užduotims ir projektams vykdyti, kaip numatyta jos 2022 m. bendrajame programavimo dokumente; atkreipia dėmesį į tai, kad karas Ukrainoje galėtų turėti įtakos tam tikro turto ir įsipareigojimų pripažinimui ir vertinimui balanse, tas pats pasakytina apie tam tikras pajamas ir išlaidas, įtraukiamas į vėlesniems ataskaitiniams laikotarpiams skirtas finansinių rezultatų ataskaitas;
4.	pažymi, kad 2022 m. Agentūra gavo 29,34 mln. EUR įnašą iš Sąjungos bendrojo biudžeto, t. y. 40 proc. daugiau nei 2021 m.; atkreipia dėmesį į tai, kad tiek Agentūros metinis biudžetas, tiek personalo papildymas, nors personalo etatų planas ir buvo padidintas, yra vieni mažiausių, palyginti su kitomis Sąjungos agentūromis;
5.	pripažįsta, kad 2022 finansiniais metais Agentūra sugebėjo įgyvendinti 95,4 proc. savo metinės darbo programos; pažymi, kad Agentūra sugebėjo vykdyti operacijas ir biudžetą taip, kaip planuota, ir bendras biudžeto vykdymo lygis buvo 99,4 proc. įsipareigojimų ir 57,8 proc. mokėjimų atveju, ir kad pastarasis skaičius yra daug mažesnis nei praėjusiais; atkreipia dėmesį į Agentūros paaiškinimą, kad šio sumažėjimo priežastis didžia dalimi yra laiko spraga, per kurią vėl turėjo veikti trys jūros patruliniai laivai;
6.	primena, kad Agentūra labai prisideda prie bendros žuvininkystės politikos (BŽP) įgyvendinimo, ypač žuvininkystės kontrolės ir kovos su neteisėta, nedeklaruojama ir nereglamentuojama žvejyba, palankiai vertina tai, kad stiprinami Agentūros frachtuojami jūrų patruliniai laivai, siekiant vykdyti žvejybos kontrolę ir inspektavimus Sąjungos ir tarptautiniuose vandenyse ir padėti nacionalinėms institucijoms; pabrėžia, kad Agentūra dalyvauja svarbiose tarptautinėse koalicijose prieš neteisėtą žvejybą, pvz., operacijoje PESCAO;
7.	pabrėžia, kad už žvejybos veiklos kontrolę visų pirma atsakingos valstybės narės, o Agentūros užduotys yra pagalbinio pobūdžio; pabrėžia, kad po naujai priimto peržiūrėto Žuvininkystės kontrolės reglamento Agentūros darbo, susijusio su pagalba, krūvis padidės; pabrėžia, jog svarbu atsižvelgti į tai, kad nenuoseklu didinti pareigas, bet nenumatyti pakankamų išteklių joms vykdyti; todėl pabrėžia, kad ateinančiais metais Agentūrai skiriami finansiniai ir žmogiškieji ištekliai turi būti pakankami;
8.	atkreipia dėmesį į tai, kad 2022 m. Agentūra pranešė apie 47 592 žvejybos laivų inspektavimo atvejus (jūroje ir krante), per kuriuos nustatyti 5 167 įtariami pažeidimai, taigi, palyginti su 2021 m., inspektavimo atvejų skaičius sumažėjo 11 proc., o įtariamų pažeidimų padidėjo 28 proc.; atkreipia dėmesį į tai, kad pastebėtas sumažėjimas nebūtinai yra susijęs su sumažėjusiomis valstybių narių kontrolės pastangomis; ragina Agentūrą pateikti išsamesnės informacijos apie šių pasikeitimų priežastis; atkreipia dėmesį į tai, kad inspektavimas ir kiti tolesni veiksmai atlieka svarbų vaidmenį ne tik siekiant tinkamai valdyti žuvų išteklius, bet ir užtikrinant vienodas sąlygas Sąjungos žvejams;

9.	pabrėžia, kad, kalbant apie kovą su neteisėta, nedeklaruojama ir nereglamentuojama (NNN) žvejyba, Agentūrai tenka svarbus vaidmuo skatinant dažniau ir suderintai taikyti ES kontrolės sistemas, taikomas kovojant su neteisėta žvejyba;
10.	atkreipia dėmesį į tai, kad Agentūra tęsia bendradarbiavimą su Europos sienų ir pakrančių apsaugos agentūra (FRONTEX) ir Europos jūrų saugumo agentūra (EMSA), siekdama padėti nacionalinėms institucijoms atlikti pakrančių apsaugos funkcijas pagal Reglamento (ES) 2019/473 8 straipsnį; mano, kad šis bendradarbiavimas yra Sąjungos agentūrų sinergijos pavyzdys, kuris turėtų įkvėpti kitose srityse veikiančias agentūras; ragina Agentūrą toliau dėti pastangas šioje srityje ir mano, kad taip pat tikslinga stiprinti Agentūros ir Europos aplinkos agentūros bendradarbiavimą;
11.	atkreipia dėmesį į Agentūros vaidmenį teikiant pajėgumo stiprinimo ir mokymo paslaugas trečiosioms valstybėms ir į itin svarbų Agentūros vaidmenį užtikrinant vienodas sąlygas visoms pakrantės valstybėms;
12.	pažymi, kad 2022 m. gruodžio 31 d. etatų planas buvo visiškai įvykdytas: iš 77 laikinųjų darbuotojų, kurių etatai patvirtinti pagal Sąjungos biudžetą, paskirti 74 laikinieji darbuotojai; atkreipia dėmesį į tai, kad, palyginti su 2021 m., personalo išlaidos padidėjo 2,1 mln. EUR;
13.	atkreipia dėmesį į Agentūros politiką, kuria siekiama skatinti vienodą požiūrį į darbuotojus ir lyčių lygybės tikslą skaičiaus, pareigų ir atsakomybės lygio požiūriu; apgailestauja dėl to, kad moterys sudaro tik 38 proc. darbuotojų, įdarbintų AD 8 ar aukštesnėse kategorijose, ir kad šis skaičius nekito nuo 2021 m.; pažymi, kad reikia dėti daugiau pastangų siekiant lygybės vadovybės lygmeniu; dar kartą ragina Agentūrą dėti daugiau pastangų lyčių lygybės politikos srityje, kad būtų daroma pažanga siekiant lygybės ir vadovybės lygmeniu;
14.	taip pat pabrėžia subalansuoto geografinio atstovavimo tarp darbuotojų svarbą siekiant vieno iš pagrindinių Komisijos tikslų, t. y. būti artimiems piliečiams ir atspindėti valstybių narių įvairovę;
15.	ragina Agentūrą toliau reguliariai atnaujinti ir viešai skelbti informaciją apie atitinkamus vykdomojo direktoriaus ir darbuotojų susitikimus su organizacijomis ar savarankiškai dirbančiais asmenimis, dalyvaujančiais formuojant ir įgyvendinant Sąjungos politiką, kad būtų užtikrintas visiškas skaidrumas ir pasitikėjimas Agentūros veikla;
16.	siūlo patvirtinti Agentūros vykdomajai direktorei, kad Agentūros 2022 finansinių metų biudžetas įvykdytas.

